arnastofnun/IGC-2024 huggingface dataset:
S-204/2008

Mál þetta, sem dómtekið var fyrr í dag, er höfðað með ákæruskjali sýslumannsins á Akureyri, útgefnu 16. júlí 2008, á hendur X;

„fyrir fíkniefnalagabrot, með því að hafa aðfaranótt laugardagsins 14. júní 2008, á Ráðhústorgi á Akureyri, haft í vörslum sinum 1,25 grömm af hassi sem lögreglan fann við leit.

Brot ákærða telst varða við 2. gr., sbr. 5. gr. og 6. gr.laga um ávana-og fíkniefni, nr. 65, 1974, sbr. lög nr. 60, 180, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana-og fíkniefna nr. 233, 2001.

Þess er krafist að ákærði verði dæmdur til refsingar og að gert verði upptækt ofangreint fíkniefni, sem lögreglan lagði hald á og tilgreint er í efnaskýrslu lögreglu nr. 13957, sbr. 6. mgr. 5. gr.laga nr. 65, 1974 og 2. mgr. 14. gr. reglugerðar nr. 233, 2001.“

Fyrirkall í máli þessu var fyrst gefið út 7. ágúst s.l., en ekki tókst að birta það fyrir ákærða. Fyrirkall var á ný gefið út þann 5. september s.l. og var það birt fyrir ákærða 19. s.m. Við þingfestingu málsins fyrr í dag sótti ákærði ekki þing og var málið þá dómtekið að kröfu fulltrúa ákæruvalds, með vísan til 1. mgr. 126. gr. laga nr. 19, 1991.

Þykir mega jafna framangreindri útivist ákærða til játningar hans með vísan til ofangreindrar lagagreinar, enda fer sú niðurstaða ekki í bága við gögn málsins. Telst brot ákærða því nægilega sannað og varðar það við tilgreind laga- og reglugerðarákvæði í ákæruskjali.

Samkvæmt vottorði sakaskrár ríkisins hefur ákærði ekki áður sætt refsingu.

Að ofangreindu virtu þykir refsing ákærða eftir atvikum hæfilega ákveðin 31.000 króna sekt til ríkissjóðs og skal tveggja daga fangelsi koma í stað sektarinnar, verði hún ekki greidd innan fjögurra vikna frá birtingu dómsins að telja.

Taka ber til greina kröfu ákæruvalds um upptöku á ofangreindu fíkniefni, sem lögreglan lagði hald á við rannsókn málsins, líkt og kveðið er á um í dómsorði.

Engan kostnað leiddi af rekstri málsins.

Dóm þennan kveður upp Ó-kk-nf Ó-kk-nf dómstjóri.

D Ó M S O R Ð :

Ákærði, X, greiði 31.000 króna sekt til ríkissjóðs og komi tveggja daga fangelsi í stað sektarinnar verði hún eigi greidd innan fjögurra vikna frá birtingu dómsins að telja.

Upptæk eru gerð til ríkissjóðs 1,25 grömm af hassi, sbr. efnaskrá lögreglu nr. 13957.
S-206/2008

Mál þetta, sem dómtekið var þann 5. september sl. er höfðað með ákæruskjali lögreglustjórans á Akureyri, útgefnu 16. júlí 2008 á hendur X:

„...fyrir fíkniefnalagabrot, með því að hafa laugardagskvöldið 14. júní 2008, á tjaldsvæðinu Hömrum á Akureyri, haft í vörslum sínum 1,01 grömm af maríhúana sem lögreglan fann við leit.

Brot ákærða telst varða við 2. gr., sbr. 5. og 6. gr., laga nr. 65/1974 um ávana- og fíkniefni, sbr. lög nr. 60/1980, sbr. lög nr. 13/1985 og lög nr. 82/1998 og 2. gr., sbr. 14. gr., reglugerðar um ávana- og fíkniefni nr. 233/2001.

Þess er krafist að ákærði verði dæmdur til refsingar og að gert verði upptækt ofangreint fíkniefni, sem lögreglan lagði hald á og tilgreint er í efnaskýrslu lögreglu nr. 13958, sbr. 6. gr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Fyrirkall í máli þessu var gefið út 7. ágúst sl. og var það birt fyrir ákærða 1. september sl. Við þingfestingu málsins þann 5. september sl. sótti ákærði ekki þing og var þá málið dómtekið að kröfu sækjanda með vísan til 1. mgr. 126. gr. laga nr. 19, 1991.

Þykir mega jafna framangreindri útivistar ákærða til játningar hans, með vísan til framangreindrar lagagreinar, enda fer sú niðurstaða ekki í bága við gögn málsins.

Telst brot ákærða því nægjanlega sannað og varðar það við tilgreind laga- og reglugerðarákvæði í ákæruskjali.

Sakarferill ákærða hefur ekki áhrif á ákvörðun refsingar í máli þessu.

Þykir refsing ákærða eftir atvikum hæfilega ákveðin 37.000 kr. sekt til ríkissjóðs, sem greiðast skal innan fjögurra vikna frá birtingu dómsins, en ella sæti ákærði fangelsi í þrjá daga. Þá sæti ákærði upptöku á því fíkniefni sem lögregla lagði hald á við rannsókn málsins og tilgreint er í efnaskrá lögreglu nr. 13958, líkt og lýst er í niðurlagi ákæruskjals.

Engan kostnað leiddi af málarekstri þessum.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákærði, X, greiði 37.000 kr. í sekt til ríkissjóðs og komi þriggja daga fangelsi í stað sektarinnar verði hún eigi greidd inna fjögurra vikna frá birtingu dómsins að telja.

Ákærði sæti upptöku á 1,01 gr. af maríhúana, sbr. efnaskrá lögreglu nr. 13958.
S-208/2008

Mál þetta, sem dómtekið var þann 5. september sl. er höfðað með ákæruskjali lögreglustjórans á Akureyri, útgefnu 16. júlí 2008 á hendur X

„...fyrir umferðar- og fíkniefnalagabrot, með því að hafa aðfaranótt sunnudagsins 11. maí 2008, ekið bifreiðinni LN-438, undir áhrifum fíkniefna (6,3 ng/ml -tetrahýdrókannabínól), og án þess að hafa ökuskírteini sitt meðferðis, um Svarfaðardalsveg áleiðis til Dalvíkur, uns lögreglan stöðvaði bifreiðina við bæinn Skáldalæk í Svarfaðardal, og fyrir að hafa verið með í vörslum sínum 0,22 grömm af maríhúana sem hann framvísaði lögreglu við komu á lögreglustöð Dalvíkur.

Telst þetta varða við 1. sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. laga nr. 50, 1987, sbr. 5. gr. laga nr. 66, 2006, og 2. gr., sbr. 5. gr. og 6. gr., laga um ávana- og fíkniefni nr. 65, 1974, sbr. lög nr. 60, 1980, sbr. lög nr. 13, 1985 og lög nr. 82, 1998 og 2. gr., sbr. 14. gr., reglugerðar um ávana- og fíkniefni nr. 233, 2001.

Þess er krafist að ákærði verði dæmdur til refsingar og til sviptingar ökuleyfis samkvæmt 101. gr. og 1. mgr., sbr. 4. mgr. 102. gr. nefndra umferðarlaga, sbr. lög nr. 44, 1993 og lög nr. 66, 2006, og til að sæta upptöku á haldlögðum fíkniefnum sem tilgreind eru í efnaskýrslu nr. 13963 samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Ákærði hefur hér fyrir dómi skýlaust játað sök og þá háttsemi sem rakin er í ákæruskjali. Játning ákærða er í samræmi við rannsóknarskýrslur lögreglu.

Að framangreindu virtu og þar sem ekki er ástæða til að efa að játning ákærða sé sannleikanum samkvæm, er nægjanlega sannað að hann hafi framið þá háttsemi sem honum er gefin að sök í ákæru og þar er rétt heimfærð til laga.

Verður dómur lagður á málið án frekari sönnunarfærslu með heimild í 125. gr. laga nr. 19, 1991.

Samkvæmt vottorði sakaskrár ríkisins hefur ákærði ekki áður sætt refsingu svo kunnugt sé.

Refsing ákærða þykir eftir atvikum, þ.á.m. ungum aldri og skýlausri játningu við alla meðferð málsins, hæfilega ákveðin 170.000 kr. sekt til ríkissjóðs. Skal sektin greiðast skal innan fjögurra vikna frá birtingu þessa dóms að telja, en ella sæti ákærði tólf daga fangelsi.

Samkvæmt 4. mgr. 102. gr. umferðarlaga, sbr. 18. gr. laga nr. 66, 2006 og með hliðsjón af magni fíkniefna í blóði, sbr. og til hliðsjónar dóm Hæstaréttar Íslands í máli nr. 490/2007, ber að svipta ákærða ökurétti í 12 mánuði frá birtingu dómsins að telja.

Gera ber fíkniefni upptæk eins og krafist er í ákæruskjali og nánar er rakið í dómsorði.

Dæma ber ákærða til að greiða allan kostnað sakarinnar, sem samkvæmt yfirliti sýslumannsins á Akureyri nemur 69.774 kr.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákærði, X, greiði 170.000 kr. í sekt til ríkissjóðs og komi tólf daga fangelsi í stað sektarinnar verði hún eigi greidd innan fjögurra vikna frá birtingu dómsins að telja.

Ákærði er sviptur ökurétti í 12 mánuði frá birtingu dómsins að telja.

Ákærði greiði 69.774 kr. í sakarkostnað.

Upptæk eru gerð 0,22 gr. af maríhúana, sbr. efnaskrá lögreglu nr. 13963.
S-225/2008

Mál þetta, sem dómtekið var hinn 19. september, er höfðað með ákæru sýslumannsins á Akureyri, útgefinni 25. júlí 2008, á hendur X,

„fyrir eftirtalin þjófnaðarbrot:

I.

Að hafa þriðjudaginn 17. júní 2008, stolið þremur silfurlituðum skotglösum úr versluninni Víkingi að Hafnarstræti 104 á Akureyri.

II.

Að hafa mánudaginn 30. júní 2008, stolið veski með 5.500 krónum í peningum, persónuskilríkjum og greiðslukortum af afgreiðsluborði verslunarinnar Hreiðursins að Norðurgötu 8, á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærði verði dæmdur til refsingar.“

Við þingfestingu málsins féll ákæruvaldið frá fyrri ákærulið en ákærði játaði sök samkvæmt hinum síðari. Verjandi ákærða krefst vægustu refsingar honum til handa en afsalar sjálfum sér málflutningsþóknun. Með málið var farið samkvæmt 125. gr. laga nr. 19/1991 um meðferð opinberra mála.

Með játningu ákærða, sem fær stoð í gögnum málsins og ekki þykir ástæða til að draga í efa er hann sannur að sök samkvæmt ákæru, eftir að henni hefur verið breytt sem að ofan greindi. Er háttsemi hans rétt færð til refsiheimildar og hefur ákærði unnið sér til refsingar.

Þau atriði í sakaferli ákærða sem hafa áhrif á refsiákvörðun hans nú, eru lögreglustjórasátt sem ákærði gekkst undir í febrúar 2007 fyrir smávægilegan þjófnað, dómur í marz sama árs, þar sem ákærði var dæmdur í eins mánaðar fangelsi, skilorðsbundið í tvö ár, fyrir samskonar brot og loks dómur frá febrúar á þessu ári, þar sem ákærði var dæmdur í 45 daga fangelsi fyrir þjófnað, skilorðsbundið til tveggja ára. Verður síðastgreindur dómur nú tekinn upp samkvæmt 60. gr. almennra hegningarlaga og ákærða dæmd refsing í einu lagi.

Samkvæmt gögnum málsins komst þýfið allt til skila og gerir eigandi þess engar kröfur í málinu.

Refsing ákærða nú þykir hæfilega ákveðin fangelsi í tvo mánuði og þykir rétt að binda hana almennu skilorði eins og nánar greinir í dómsorði. Engan kostnað leiddi af máli þessu. Verjandi afsalaði sér þóknun og verður hún því ekki ákveðin, sbr. 1. mgr. 44. gr. laga nr. 19/1991.

D Ó M S O R Ð

Ákærði, X, sæti fangelsi í tvo mánuði. Fullnustu refsingarinnar skal frestað og niður skal hún falla að liðnum tveimur árum frá birtingu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.
S-227/2008

Mál þetta, sem var dómtekið í gær, höfðaði ríkissaksóknari hér fyrir dómi 8. ágúst sl., með ákæru á hendur X;

„fyrir eftirtalin brot gegn umferðarlögum og almennum hegningarlögum aðfaranótt sunnudagsins 9.mars 2008, á Akureyri.

Umferðarlagabrot, með því að hafa ekið bifreiðinni DX-615 undir áhrifum áfengis (1,45‰ í blóði) frá Vestursíðu um götur Akureyrar og að Hríseyjargötu [...], og fyrir að hafa á þeirri leið við akstur suður Hjalteyrargötu ekki sinnt fyrirmælum lögreglu um að stöðva bifreiðina.

Eignaspjöll, með því að hafa í fangaklefa í fangageymslu á lögreglustöðinni við Þórunnarstræti, ítrekað barið og sparkað í hurð fangaklefans með þeim afleiðingum að hurðin brotnaði við neðstu læsingu hennar.

Telst brot ákærða samkvæmt 1. ákærulið varða við 3. mgr. 5. gr. og 1. sbr. 3. mgr. 45. gr., sbr. 1. mgr. 100. gr. umferðarlaga nr. 50/1987, sbr. lög nr. 48/1997 og 132/2003, en brot ákærða samkvæmt 2. ákærulið við 1. mgr. 257. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga, sbr. lög nr. 44/1993 og 66/2006.

Bótakrafa:

Af hálfu sýslumannsins á Akureyri, kennitala 000000-0000, er þess krafist að ákærði verði dæmdur til greiðslu skaðabóta að fjárhæð kr. 47.730.“

Ákærði hefur komið hér fyrir dóm og játað sök. Með skýlausri játningu hans sem er í samræmi rannsóknargögn lögreglu er nægilega sannað að hann hafi framið þá verknaði sem honum eru gefnir að sök í ákæru og varða við þar til greind ákvæði umferðarlaga og almennra hegningarlaga.

Ákærði gekkst undir sektarrefsingu og sviptingu ökuréttar í fimm mánuði frá 8. september 2005 samkvæmt sátt 26. júlí 2005, fyrir brot gegn umferðarlögum og þann 27. nóvember 2006 var hann dæmdur til greiðslu 150.000 króna sektar fyrir nytjastuld og ölvunarakstur og sviptur ökurétti í eitt ár frá 29. nóvember 2006 að telja. Brot þau sem hann var þar sakfelldur fyrir framdi hann 26. ágúst 2006 og var þá ekki orðinn fullra 18 ára gamall. Hefur dómurinn því ekki ítrekunaráhrif, sbr. 1. mgr. 71. gr. almennra hegningarlaga.

Refsing ákærða ákveðst samkvæmt reglum 77. gr. almennra hegningarlaga sekt til ríkissjóðs að fjárhæð 180.000 krónur og komi 12 daga fangelsi í stað sektarinnar verði hún ekki greidd innan fjögurra vikna frá birtingu þessa dóms að telja.

Samkvæmt 3. mgr. 102. gr. umferðarlaga, sbr. 18. gr. laga nr. 66, 2006 verður ákærði sviptur ökurétti í eitt ár frá birtingu dómsins að telja.

Bótakröfu ríkisins, sem getið er í ákæru, hefur ákærði samþykkt að greiða og verður hann dæmdur til greiðslu hennar.

Dæma ber ákærða til að greiða sakarkostnað sem samkvæmt yfirliti nemur 100.848 krónum.

Dóminn kveður upp E-kk-nf S-kk-nf héraðsdómari.

D Ó M S O R Ð :

Ákærði, X, greiði 180.000 krónur í sekt til ríkissjóðs innan fjögurra vikna frá birtingu þessa dóms að telja, en sæti ella fangelsi í tólf daga.

Ákærði er sviptur ökurétti í eitt ár frá birtingu dómsins að telja.

Ákærði greiði íslenska ríkinu 47.730 krónur.

Ákærði greiði 100.848 krónur í sakarkostnað.
S-229/2008

Mál þetta, sem var dómtekið í gær, höfðaði sýslumaðurinn á Akureyri hér fyrir dómi með ákæru 18. ágúst 2008, sem barst dómnum 3. september sl. Málið er höfðað á hendur X;

„fyrir líkamsárás, með því að hafa aðfaranótt mánudagsins 12. maí 2008, við skemmtistaðinn Sjallann á Akureyri, slegið [A], þungu hnefahöggi í andlitið með þeim afleiðingum að hún hlaut nefbrot með hliðrun á nefi sem leiddi til þess að rétta þurfti nefbrotið í svæfingu, auk þess sem hún hlaut þó nokkuð mar undir báðum augum.

Telst þetta varða við 1. mgr. 218. gr. almennra hegningarlaga nr. 19,1940.

Þess er krafist að ákærði verði dæmdur til refsingar.“

Ákærði hefur komið hér fyrir dóm og játað sök samkvæmt ákæru. Með játningu hans sem ekki er ástæða til að efa sé sannleikanum samkvæm er nægilega sannað að hann hafi framið þann verknað sem í ákæru greinir og varðar við þar til greint ákvæði almennra hegningarlaga, enda er játning ákærða í samræmi við rannsóknargögn lögreglu.

Ákærði lýsti því hér fyrir dómi sem og við skýrslutöku hjá lögreglu að brotaþoli hafi áður en þetta atvik varð slegið hann margsinnis í höfuð og hótað honum og unnustu hans illu. Skömmu síðar hafi þau rekist saman í anddyri skemmtistaðarins og brotaþoli þá rekið hnéð í klofið á honum. Hann hafi þá slegið hana eitt högg í andlitið eins og í ákæru er lýst.

Af hálfu ákæruvaldsins var því lýst yfir að það rengdi ekki að árás ákærða hefði átt sér aðdraganda í þessa veru. Með tilliti til þess verður talið heimilt að beita refsilækkunarheimild lokamálsliðar 3. mgr. 218. gr. b almennra hegningarlaga, sbr. 4. gr. laga nr. 83, 2005 og 12. gr. laga nr. 20, 1981.

Með broti sínu rauf ákærði skilorð dóms frá 14. september 2006 þar sem hann var dæmdur í 30 daga fangelsi, skilorðsbundið í tvö ár, fyrir brot gegn umferðarlögum og 1. mgr. 217. gr. almennra hegningarlaga. Ber að taka skilorðsdóminn upp og dæma ákærða refsingu í einu lagi, sbr. 60. gr. almennra hegningarlaga með áorðnum breytingum.

Við ákvörðun refsingar ákærða verður auk ofangreinds að líta til þess að hann hefur gerst sekur um ítrekað ofbeldisbrot. Refsing hans ákveðst fangelsi í fjóra mánuði, sem að teknu tilliti til málsatvika þykir rétt að skilorðsbinda eins og nánar greinir í dómsorði. Dæma ber ákærða til að greiða sakarkostnað, 12.500 krónur.

Dóminn kveður upp E-kk-nf S-kk-nf héraðsdómari.

D Ó M S O R Ð :

Ákærði, E-kk-nf Þ-kk-nf G-kk-nf, sæti fangelsi í fjóra mánuði, en fresta ber fullnustu refsingarinnar og skal hún falla niður að liðnum þremur árum frá uppsögu þessa dóms að telja haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði greiði 12.500 krónur í sakarkostnað.

E-kk-nf S-kk-nf.
S-232/2007

Mál þetta, sem dómtekið var 15. febrúar s.l., er höfðað með ákæruskjali ríkissaksóknara, útgefnu 3. september s.l., á hendur X;

„fyrir brot gegn valdstjórninni, með því að hafa, aðfaranótt sunnudagsins 27. maí 2007, í lögreglubifreið sem flutti ákærða frá Standgötu á Akureyri að lögreglustöðinni við Þórunnarstræti, hrækt í andlit A lögreglumanns, sem þar hafði afskipti af ákærða vegna skyldustarfa sinna ásamt B lögreglumanni og fyrir að hafa ítrekað hótað báðum lögreglumönnunum lífláti og að vinna þeim og fjölskyldum þeirra mein.

Telst þetta varða við 1. mgr. 106. gr. almennra hegningarlaga nr. 19, 1940, sbr. 11. gr. laga nr. 101/1976, 32. gr. laga nr. 82, 1998 og 1. gr. laga nr. 25, 2007.

Þess er krafist að ákærði verði dæmdur til refsingar.”

Við þingfestingu málsins leiðrétti fulltrúi ákæruvalds ákæruskjalið að því leyti að miðað var við að ákærði hefði í umrætt sinn reynt að hrækja í andlit A. Var um heimfærslu þar um og vísað til 1. mgr. 106. gr. sbr. 20. gr. hegningarlaganna. Að öðru leyti var sakarefnið og heimfærsla til lagaákvæða áréttuð.

Hér fyrir dómi hefur ákærði skýlaust viðurkennt sakargiftir samkvæmt ákæruskjali, líkt og þeim var breytt af hálfu fulltrúa ákæruvalds við meðferð málsins. Með vísan til þessa, framlagðra rannsóknargagna lögreglu svo og því að ekki þykir ástæða til að efa að játning ákærða sé sannleikanum samkvæm, er nægilega sannað að ákærði hafi framið þá háttsemi sem honum er gefin að sök í máli þessu.

Varðar framangreind háttsemi ákærða við 1. mgr. 106. gr. almennra hegningarlaga nr. 19, 1940, sbr. 11. gr. laga nr. 101, 1976, 32. gr. laga nr. 82, 1998 og 1. gr. laga nr. 25, 2007, svo og við 1. mgr. 106. gr. sbr. 1. mgr. 20. gr. almennra hegningarlaga nr. 19, 1940, ásamt nefndum lagabreytingum.

Sú háttsemi sem ákærði hefur í máli þessu verið sakfelldur fyrir er að mati dómsins alvarleg, en samkvæmt 17. gr. almennra hegningarlaga nr. 19, 1940, leysir ölvunarástand hans á verknaðarstundu hann á engan hátt undan refsingu. Þykir refsing ákærða að þessu virtu hæfilega ákveðin 45 daga fangelsi.

Við meðferð málsins hefur ákærði lýst yfir iðran. Hann virðist og hafa tekið sér tak, þ. á m. varðandi breytt líferni, en hann er ungur að árum. Þykir með vísan til þessa og hreins sakaferils og skýlausrar játningar fært að fresta fullnustu refsingar ákærða og skal hún niður falla að tveimur árum liðnum frá uppkvaðningu dóms þessa að telja, haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1995.

Engan kostnað leiddi af málarekstri þessum af hálfu ákæruvalds.

Dóm þennan kveður upp Ó-kk-nf Ó-kk-nf dómstjóri.

D Ó M S O R Ð :

Ákærði, X, sæti fangelsi í 45 daga, en fresta skal fullnustu refsingarinnar og hún niður falla að liðnum tveimur árum frá uppkvaðningu dómsins að telja, haldi hann almennt skilorð 57. gr. laga nr. 19, 1940, sbr. 4. gr. laga nr. 22, 1955.
S-234/2008

Mál þetta, sem var dómtekið í dag, höfðaði sýslumaðurinn á Akureyri hér fyrir dómi 12. september s.l., á hendur X;

„fyrir fíkniefna og vopnalagabrot;:

A. Fíkniefnalagabrot:

Með því að hafa föstudaginn 2. nóvember 2007, verið með í ræktun á heimili sínu fjórar kannabisplöntur, en framleiðsluna hugði hann til eigin neyslu og fyrir að hafa verið með í vörslum sínum á sama stað 0,21 grömm af hassi og 0,65 grömm af tóbaksblönduðu hassi.

B. Vopnalagabrot:

Með því að hafa þennan sama dag verið með í vörslum sínum á heimili sínu butterfly hníf og tvö sverð annað með 88 sentímetra löngu blaði og hitt með 70 sentímetra löngu blaði.

Brot ákærða samkvæmt A lið ákærunnar varðar við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana- og fíkniefna nr. 233, 2001.

Brot ákærða samkvæmt B lið ákærunnar varðar við B og D liði 2. mgr. 30. gr., sbr. 1. mgr. 36. gr. vopnalaga nr. 16, 1998.

Þess er krafist að ákærði verði dæmdur til refsingar og til að sæta upptöku á ofangreindum fíkniefnum og kannabisplöntum sem lögreglan lagði hald á og tilgreint er í efnaskrá nr. 12.733 og kassanum sem notaður var við ræktunina, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001 og jafnframt til að sæta upptöku á butterfly hníf og tveimur sverðum sem haldlögð voru samkvæmt 1. mgr. 37. gr. vopnalaga og 69. gr. almennra hegningarlaga nr. 19,1940.“

Ákærði sótti ekki þing þrátt fyrir að hafa verið birt fyrirkall. Þar var þess getið að málið kynni að verða dæmt að honum fjarstöddum, sbr. 120. gr. laga nr. 19, 1991. Er því heimilt skv. 1. mgr. 126. gr. sömu laga að leggja dóm á málið að ákærða fjarverandi, enda varða meint brot ekki þyngri viðurlögum en þar er áskilið í a-lið. Verður ákærði sakfelldur fyrir þá háttsemi sem honum er gefin að sök í ákæru og þar er rétt heimfærð til laga.

Sakaferill ákærða hefur ekki áhrif á ákvörðun refsingar hans í þessu máli. Ákveðst hún 80.000 krónur í sekt til ríkissjóðs og komi 6 daga fangelsi í stað sektarinnar, verði hún ekki greidd innan fjögurra vikna frá birtingu dómsins að telja. Gera ber upptæk efni, áhald og vopn eins og krafist er og nánar greinir í dómsorði.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, greiði 80.000 krónur í sekt til ríkissjóðs innan fjögurra vikna frá birtingu þessa dóms að telja, en sæti ella fangelsi í 6 daga.

Upptæk eru 0,21 gramm af hassi, 0,65 grömm af tóbaksblönduðu hassi, tilgreind í efnaskrá lögreglu nr. 12.733, kassi sem notaður var við ræktun kannabisplantna, fjórar kannabisplöntur, butterfly hnífur og tvö sverð.
S-239/2008

Mál þetta, sem dómtekið var þann 20. október sl., er höfðað með ákæruskjali lögreglustjórans á Akureyri, útgefnu 12. september 2008, á hendur X;

„fyrir umferðarlagabrot, með því að hafa laugardagskvöldið 2. ágúst 2008, ekið bifreiðinni RO-943, undir áhrifum fíkniefna (með 245 ng/ml af kókaíni í blóði, auk amfetamíns og tetrahíðdrókannabínóls í þvagi) vestur Kaupvangsstræti á Akureyri, þar sem lögreglan stöðvaði akstur hans við Hafnarstræti.

Telst þetta varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. 5. gr. laga nr. 66, 2006.

Þess er krafist að ákærði verði dæmdur til refsingar og til sviptingar ökuréttar samkvæmt 101. gr. og 1. mgr. 4. mgr. 102. gr. nefndra umferðarlaga, sbr. 18. gr. laga nr. 66, 2006.“

Fyrirkall í máli þessu var gefið út 23. september sl. og var það birt fyrir ákærða 9. október sl.

Við þingfestingu málsins þann 20. október sl. sótti ákærði ekki þing og var málið þá dómtekið að kröfu sækjanda, með vísan til 1. mgr. 126. gr. laga nr. 19, 1991.

Þykir mega jafna framangreindri útivist ákærða til játningar hans, með vísan til framangreindrar lagagreinar, enda fer sú niðurstaða ekki í bága við gögn málsins

Telst brot ákærða því nægjanlega sannað og varðar það við tilgreind lagaákvæði í ákæruskjali.

Sakarferill ákærða hefur ekki áhrif á ákvörðun refsingar í máli þessu.

Þykir refsing ákærða hæfilega ákveðin 140.000 kr. sekt til ríkissjóðs. Skal sektin greiðast innan fjögurra vikna frá birtingu dómsins að telja, en ella sæti ákærði fangelsi í tíu daga.

Samkvæmt 4. mgr. 102. gr. umferðarlaga, sbr. 18. gr. laga nr. 66, 2006, og með hliðsjón af fyrrnefndu magni fíkniefna í blóði ber, m.a. með hliðsjón af dómi Hæstaréttar Íslands í máli nr. 490/2007, að svipta ákærða ökurétti í 12 mánuði frá birtingu dómsins að telja.

Dæma ber ákærða til að greiða allan kostnað sakarinnar, sem samkvæmt yfirliti sýslumannsins á Akureyri nemur 173.958 krónum.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákærði, X, greiði 140.000 króna sekt til ríkissjóðs innan fjögurra vikna frá birtingu dómsins að telja, en sæti ella fangelsi í tíu daga.

Ákærði er sviptur ökurétti í 12 mánuði frá birtingu dómsins að telja.

Ákærði greiði 173.958 krónur í sakarkostnað.